b"\n_START_ARTICLE_\nSimonetta Vespucci\n_START_SECTION_\nF\xc3\xb8rste \xc3\xa5r og ekteskap\n_START_PARAGRAPH_\nHun ble f\xc3\xb8dt som Simonetta Cattaneo ca 29. januar 1453 (datoen er usikker) i en del av republikken Genova i det omr\xc3\xa5det som i dag er innenfor den italienske regionen Liguria. En mer presis lokalisering av hennes f\xc3\xb8dested er ikke kjent; muligens selve byen Genova, eller kanskje enten Portovenere (dagens Porto Venere) eller Fezzano (landsbyer i dagens kommune Porto Venere). Den florentinske poeten Angelo Poliziano skrev at henne hjem var \xc2\xabi det barske liguriske distriktet opp ovenfor havkysten hvor den rasende Neptun sl\xc3\xa5ss mot bergknausene... Der, som Venus, ble hun f\xc3\xb8dt blant b\xc3\xb8lgene.\xc2\xbb Hennes far var en genuesisk adelsmann ved navn Gaspare Cattaneo della Volta (en langt eldre slektning av den genuesisk doge fra 1500-tallet ved navn Leonardo Cattaneo della Volta) og hennes mor var Gaspares hustru, Cattocchia Spinola. En annen kilde oppgir noe annet opphav som Gaspare Cattaneo og Chateroccia di Marco Spinola._NEWLINE_Da hun var femten \xc3\xa5r gammel ble hun gift med Marco Vespucci, s\xc3\xb8nn av Piero, som var en fjern fetter av den florentinske utforsker og kartograf Amerigo Vespucci. Paret m\xc3\xb8ttes i april 1469. Hun var sammen med sine foreldre i kirken San Torpete da hun ble introdusert for Marco. Doge Piero il Fregoso og mange i adelen i Genova var ogs\xc3\xa5 tilstede. Marco hadde blitt sendt til Genova av sin far Piero for studere bankvirksomhet ved Banco di San Giorgio. Han ble akseptert av Simonettas foreldre, og han var blitt sv\xc3\xa6rt forelsket i henne, og av de grunner var ekteskapet logisk. Hennes foreldre visste ogs\xc3\xa5 at ekteskapet var strategisk fordelaktig ettersom Marcos familie hadde gode forbindelser i Firenze, s\xc3\xa6rlig til den mektige Medicifamilien.\n_START_SECTION_\nFirenze\n_START_PARAGRAPH_\nSimonetta og Marco ble gift i Firenze. Hun ble \xc3\xb8yeblikkelig popul\xc3\xa6r blant adelen i den florentinske hoffet. Medicibr\xc3\xb8drene, Lorenzo og s\xc3\xa6rlig Giuliano ble straks begeistret for den vakre genuesisk piken. Lorenzo tillot at bryllupet ble holdt i palazzo i Via Larga og at bryllupsmottagelsen ble holdt i deres overd\xc3\xa5dige Villa di Careggi. Simonetta, da hun kom til Firenze, ble oppdaget av Sandro Botticelli og andre framtredende malere via Vespuccifamilien. Ikke lenge etter var hver eneste adelsmenn i byen forgapt i henne, selv br\xc3\xb8drene Lorenzo og Giuliano i den herskende Medicifamilien. Lorenzo var opptatt med statsaff\xc3\xa6rer, men hans yngre bror var fri til oppvarte henne._NEWLINE_Ved ridderturneringen La Giostra i 1475 som ble holdt ved Piazza Santa Croce ankom Giuliano med et banner som bar et bilde av Simonetta som den hjelmkledde Pallas Athene, malt av Botticelli, og under var en h\xc3\xb8visk, fransk inskripsjon; La Sans Pareille, \xc2\xabDen uten sidestykke\xc2\xbb. Fra da av ble Simonetta kjent som den vakreste kvinnen i Firenze og senere som den vakreste kvinne i renessansen. Giuliano vant turneringen og hyllesten fra la bella Simonetta som ble nominert som \xc2\xabSkj\xc3\xb8nnhetens dronning\xc2\xbb for anledningen. Om hun noen gang ble mer enn hans idealiserte og platonske skj\xc3\xb8nnhetsideal, er ukjent, men antagelig ikke.\n_START_SECTION_\nD\xc3\xb8d\n_START_PARAGRAPH_\nSimonetta Vespucci d\xc3\xb8de kun \xc3\xa5ret etter, om natten den 26.\xe2\x80\x9327. april 1476. Sannsynligvis av tuberkulose. Hun var da bare tjueto \xc3\xa5r gammel. Hennes ektemann giftet seg raskt p\xc3\xa5 nytt. Det ble sagt at hele byen s\xc3\xb8rget ved hennes d\xc3\xb8d og tusener fulgte hennes kiste til hennes siste gravsted._NEWLINE_Botticelli fullf\xc3\xb8rte maleriet \xc2\xabVenus' f\xc3\xb8dsel\xc2\xbb i 1485, ni \xc3\xa5r senere. Det har v\xc3\xa6rt hevdet at Venus i dette bildet er malt med Simonetta som modell ettersom likheten er p\xc3\xa5fallende. Denne p\xc3\xa5standen er imidlertid avvist av historikeren Felipe Fern\xc3\xa1ndez-Armesto som \xc2\xabromantisk t\xc3\xb8v\xc2\xbb og sier videre \xc2\xabDen vulg\xc3\xa6re antagelsen, eksempelvis at hun var Botticellis modell for alle hans vakre skj\xc3\xb8nnheter synes \xc3\xa5 v\xc3\xa6re basert p\xc3\xa5 ikke bedre grunnlag enn f\xc3\xb8lelsen at den aller vakreste kvinne p\xc3\xa5 den tid m\xc3\xa5tte ha sittet modell for den mest sensitive maler.\xc2\xbb_NEWLINE_Det har ogs\xc3\xa5 v\xc3\xa6rt foresl\xc3\xa5tt at Botticelli, som aldri giftet seg, hadde blitt forelsket i henne. Denne antagelsen synes bekreftet at han \xc3\xb8nsket \xc3\xa5 bli gravlagt ved hennes f\xc3\xb8tter i allehelgenkirken Ognissanti, sognekirken til Vespuccifamilien, i Firenze. Hans \xc3\xb8nske ble gjennomf\xc3\xb8rt da han d\xc3\xb8de 34 \xc3\xa5r senere i 1510.\n_START_SECTION_\nMulige kunstneriske avbildninger\n_START_PARAGRAPH_\nAng\xc3\xa5ende begge de to Portrett av en kvinne vist over er kunsthistorikeren Ronald Lightbown av den oppfatning at de var produkter fra Botticellis verksted og at de sannsynlig ikke ble tegnet eller malt utelukkende av kunstneren selv: \xc2\xabBotticellis verksted... utf\xc3\xb8rte portretter av ninfe, eller vakre kvinner... all antagelig fantasiportretter av ideelle skj\xc3\xb8nnheter framfor virkelige kvinner.\xc2\xbb_NEWLINE_Simonetta Vespucci kan ha blitt avbildet i et maleri av Piero di Cosimo kalt for \xc2\xabPortrett av en kvinne\xc2\xbb, og som det ble sagt viste Simonetta Vespucci ettersom det framstilte en kvinne som den ber\xc3\xb8mte Kleopatra med en giftslange (Vipera aspis) om halsen. Maleriet er alternativt kalt \xc2\xabPortrett av Simonetta Vespucci\xc2\xbb av enkelte som ikke er i tvil. Likevel, hvor n\xc3\xa6rt dette minner om den faktiske kvinnen er usikkert, delvis ettersom dette er en gjengivelse av hennes form og \xc3\xa5nd i et posthumt portrett framstilt rundt fjorten \xc3\xa5r etter at hun d\xc3\xb8de. Verd \xc3\xa5 nevne er det faktum at Piero di Cosimo var fjorten \xc3\xa5r da hun d\xc3\xb8de. Museet som for tiden huser dette maleriet stiller sp\xc3\xb8rsm\xc3\xa5l ved identiteten ved \xc3\xa5 titulere det som \xc2\xabPortrett av en kvinne, sagt \xc3\xa5 v\xc3\xa6re Simonetta Vespucci\xc2\xbb, og legger til at inskripsjonen av hennes navn p\xc3\xa5 bunnen av maleriet kan ha v\xc3\xa6rt lagt til ved en senere dato."